recursal/SuperWikiNEXT-32B huggingface dataset:
**מגלן מצויץ דרומי** (שם מדעי: *Geronticus calvus*) הוא מין של מגלן מהסוג מגלן מצויץ, שמצוי בערבות עשב או באזורים חצי-מדבריים בהרים בדרום אפריקה. תחום תפוצתו מתפרש על פני צפון-מזרח דרום אפריקה, מזרח אסוואטיני ולסוטו.

מאפיינים
--------

גופו וצווארו של המגלן ירוקים בוהקים ופניו לבנים. מקורו, רגליו וכיפתו אדומים. פניו וכיפתו אינם מכוסים בנוצות. עיניו אדומות-כתומות. המגלן ניזון מחרקים, זוחלים קטנים, מכרסמים ועופות קטנים. המגלן המצויץ הדרומי הוא עוף קבוצתי, והוא מחפש אוכל וישן בלהקות. המגלן שקט בדרך כלל, אך די רועש בעונת הקינון, ומשמיע בה צליל שדומה לזה של תרנגולת.

בתי הגידול המועדפים על המגלן הם ערבות עשב, בדרך כלל ברום של 1,200 עד 1,850 מטרים מעל גובה פני הים. בשונה מרוב מיני המגלנים האחרים, המגלן המצויץ מקנן על צוקים (לא על עצים), ומעדיף סביבות יבשות יותר מאלה של קרוביו.

עונת הרבייה מתרחשת בין אוגוסט לאוקטובר. המגלנים מקננים בדרך כלל בקבוצות של כ-40 פרטים. הקן מוקם על ידי הזכר מענפים וצמחייה, בדרך כלל בין סלעים או על צוקים שקרובים לנקיקים או למפלי מים. הזכר מגן על הקן, ותוקף בעזרת מקורו את כל מי שמנסה להתקרב אליו. הנקבה מטילה 2-3 ביצים, ודוגרת עליהן במשך כ-21 ימים. הזכר והנקבה מאכילים את הגוזלים. לאחר כ-55 ימים הפרחונים עוזבים את הקן, אך זקוקים לסיוע מההורים כחודשיים נוספים לאחר מכן.

אוכלוסייתו של המגלן המצויץ הדרומי קטנה ומצטמצמת בגלל איבוד שטחי מחיה. לכן מגלן זה הוכרז כ"פגיע" ברשימה האדומה של IUCN והוזכר בנספח 2 של אמנת וושינגטון.

קישורים חיצוניים
----------------

ויקישיתוף מדיה וקבצים בנושא **מגלן מצויץ דרומי** בוויקישיתוף
* מגלן מצויץ דרומי, באתר ITIS (באנגלית)
* מגלן מצויץ דרומי, באתר NCBI (באנגלית)
* מגלן מצויץ דרומי, באתר Animal Diversity Web (באנגלית)
* מגלן מצויץ דרומי, בבסיס הנתונים ARKive (באנגלית)
* מגלן מצויץ דרומי, באתר האנציקלופדיה של החיים (באנגלית)
* מגלן מצויץ דרומי, באתר GBIF (באנגלית)

הערות שוליים
------------

1. ↑  מגלן מצויץ דרומי באתר הרשימה האדומה של IUCN
**רבי משולם זלמן מִירְלְשׂ-ניימרק** (נכתב גם: מירלס; ה'שפ"ד, 1624 – כ"ב בכסלו ה'תס"ז, 28 בנובמבר 1706) היה מרא דאתרא, אב"ד וראש ישיבה בקהילות אה"ו.

תולדותיו
--------

נולד לרבי יעקב דוד קאפיל, ראב"ד בווינה, בן רבי נפתלי צבי הירש אב"ד פולדא. ככל הנראה נשא שלוש נשים זו אחר זו: גננדיל, בת רבי יעקב טמרליש רבה של וינה; מרים, בת רבי נתן פרידלנד; ואישה שלישית, בת "הקצין" ברוך קרפלס. התגורר בווינה עד לשנת ת"ל (1670), בה גורשו יהודי וינה, אז עבר לברלין.

בשנת ה'ת"ם עזב רבי הלל אשכנזי את רבנות קהילות אה"ו והתמנה לרבה של ז'ולקבה. במקומו בא לתפקיד רב הקהילות רבי משולם זלמן. בתפקיד זה כיהן כ-26 שנה. הוא הקים ישיבה במָקום, ועמד בראשותה.

רבי משולם זלמן מתואר כ"למדן" וכ"גאון" בפי גדולי דורו. בבית דינו דנו בעיקר דיני ממונות, והוא היה מהיחידים באירופה שהיה מוסמך לכך מטעם השלטונות, ופסקי דינו קיבלו אישור רשמי מטעמו של כריסטיאן הרביעי, מלך דנמרק, אליה השתייכה אז אה"ו.

בשנת ה'תנ"ב נקרא לכהן כרב הערים ז'ולקובה וטיקטין, אך סירב.

בהשתדלותו נבנה באלטונה מבנה בית כנסת גדול, בשנת ה'תנ"א. בית הכנסת חרב בשואה.

בשנותיו האחרונות מינה את חתנו רבי צבי הירש אשכנזי לכהן כרב לצידו. אחר פטירתו רצו קהילות המבורג וואנדסבק (אנ') שרבי צבי הירש ימלא את מקום חותנו, אך חלק מתושבי אלטונה רצו למנות את הרב משה מרוטנברג. על פי הסכם רוטציה, הוסכם ששניהם יכהנו כרבנים, כל אחד חצי שנה, לסירוגין.

על צדקותו סופר שקודם תפילתו שחרית הוצעה לפני רכישת יהלומים במחיר זול, אך הוא דחה את ההצעה לאחר התפילה, משום חשיבות תפילה בציבור, על אף מניעת רווח כספי גדול. בינתיים ההצעה חמקה מידיו, ובוצעה מול אחר שהיה זמין לעסקה. רבי משולם זלמן שמח ביותר על שעלתה בידו לקיים את המצווה מול הפסד ממון זה.

צאצאיו
------

* בנו רבי אברהם - דיין בפוזנא
* בנו בנימין זאב וולף - מפרנסי הקהילה בברלין, חתן רבי נפתלי כ"ץ
* בנו דובער
* בנו רבי אריה לייב - אב"ד וואלפא
* בנו נפתלי הירש ניימרק - רב בפולדא
* בנו משה ניימרק - מחותנו של פתחיה, בנו של רבי דוד לידא
* בתו (מאשתו מרים) שרה רבקה - אשת רבי צבי הירש אשכנזי (ה"חכם צבי")
* חתנו רבי שלום ז"ק - אב"ד בירז'
* חתנו רבי שמואל זנוויל מקראקא
* חתנו רבי אלחנן ברלינר - אב"ד גרודנה
* חתנו רבי יצחק אייזיק גינצבורג - אב"ד במוהילוב
* בתו פעסלא - אשת רבי לייב הכהן פופרש

קישורים חיצוניים
----------------

* יחזקאל דוקס, **אוה למושב**, באתר היברובוקס
* מאיר וונדר, **"הרב משולם זלמן מירלש מאה"ו**, בתוך: **אלף מרגליות**, ירושלים תשנ"ג, עמ' 438, באתר אוצר החכמה (צפייה מוגבלת למנויים).
* רבי משולם זלמן מירלש, בלקסיקון הרבני "אישי ישראל"

הערות שוליים
------------

1. ↑  שם המשפחה מתייחס לאם המשפחה, מירל, עם צורת הייחוס ביידיש; בהתאם לכך נכתב עם גרש: מירל'ש או מירל'ס.
2. ↑  כבר העיר מרדכי ווייץ שר' יעקב טמרליש לא היה אב"ד ווינא, רק גר שם, ראו: מרדכי ווייץ, ****עטרת פז**: תולדות הגה"ק רבנו עקיבא איגר אבד"ק מרקיש-פרידלנד ופוזנא**, קאליש תרצ"ח. עמ' 23, באתר היברובוקס
3. 1 2  קובץ, **תגים - ב**, בני ברק תשל"א, באתר אוצר החכמה (צפייה חופשית – מותנית ברישום).
4. ↑  רבי יוסף שאול נתנזון ורבי מרדכי זאב איטינגא, **מגן גבורים** לאורח חיים, סימן צ', אלף המגן ס"ק יג. הסיפור הובא גם במשנה ברורה, סימן צ', סעיף קטן כ"ט.
**ארתור ד. סיימונס** (אנגלית: **Arthur D. Simons**; ‏28 ביוני 1918 - 12 במאי 1979) היה קולונל בצבא ארצות הברית. סיימונס פיקד על מבצע חוף השנהב במלחמת וייטנאם

חייו
----

סיימונס נולד בניו יורק למשפחה יהודית שעברה בהמשך למיזורי. לאחר שסיים את לימודיו התיכוניים למד עיתונאות באוניברסיטת מיזורי ועבר קורס קציני מילואים של צבא ארצות הברית.

### קריירה צבאית

ב-1941 הוסמך סיימונס כקצין ארטילריה בצבא ארצות הברית ושובץ לגדוד תותחני השדה ה-98 (שהעמיס את תותחיו על גבי פרדות). הוא נשלח לפיליפינים. עם הגעתו של המפקד חדש של הגדוד, לוטננט-קולונל הנרי מיוסי, בסוף שנת 1943, פורק גדוד תותחני השדה. מיוסי נפטר מהחיילים שלא התאימו או לא רצו להתנדב ליחידת הקומנדו החדשה (גדוד התותחנים מנה כאלף חייל ומיוסי זרק חצי ממנו), והסב את הגדוד לגדוד הסיירים השישי (ריינג'רס). סיימונס נתמנה לקצין המבצעים של גדוד העילית, ולאחר מכן למפקד פלוגה בגדוד. בין היתר לקח חלק בפשיטה על מחנה השבויים בקבנטואן. על פעולותיו במלחמה הוענק לו עיטור כוכב הכסף.

בהמשך שירותו הוצב בפורט בראג, עבר אימוני צניחה והשתתף בהקמתם של הכוחות המיוחדים של צבא ארצות הברית. בהמשך פיקד על קבוצת הכוחות המיוחדים השביעית שעסקה בייעוץ צבאי בלאוס, קבוצת הכוחות המיוחדים השמינית שהוצבה בפנמה וקבוצת המבצעים המיוחדים (SOG) שביצעה מבצעים מיוחדים במלחמת וייטנאם. בשנת 1970 שימש סיימונס כסגן מפקד מבצע חוף השנהב שמטרתו הייתה חילוץ שבויי מלחמה אמריקנים ממחנה השבויים סון טאי שבצפון וייטנאם. במהלך המבצע פיקד סיימונס על כוחות הקרקע שביצעו את הפשיטה, והרגו במהלכו כמאתיים חיילים מצבא צפון וייטנאם מבלי שספגו אבדה אחת. המבצע נכשל משום שמידע על דבר הפשיטה הגיע לידי צבא צפון וייטנאם והשבויים הועברו מן המתחם בטרם המבצע. עיטור צלב השירות המצוין הוענק לסיימונס על חלקו במבצע. שנה לאחר מכן שוחרר סיימונס משירות צבאי.

לקריאה נוספת
------------

* בנג'מין פ. שמר, "**הפשיטה**", הוצאת מערכות, 1977.
* קן פולט, "**על כנפי נשרים**" הוצאת מודן, 1985.

קישורים חיצוניים
----------------

ויקישיתוף מדיה וקבצים בנושא **ארתור סיימונס** בוויקישיתוף
* כוח מתנדבים אמריקניים במסוקים פשט על מחנה בקרבת האנוי(הקישור אינו פעיל), מעריב, ‏ 24 בנובמבר 1970.
* ארתור סיימונס, באתר "Find a Grave" (באנגלית)

הערות שוליים
------------

1. ↑  עדו אמבר, ‏מבצע "יהונתן" מאחורי הקלעים - עשור לפעולת צה"ל באנטבה, **מערכות** 305, ספטמבר 1986 , עמוד 30.
2. ↑  בנג'מין פ. שמר, "**הפשיטה**", הוצאת מערכות, 1977, עמודים 75-76.
3. ↑  גל פרל פינקל, לא כל הפשיטות הן אנטבה, אבל הן חשובות לרוח הלחימה, באתר זמן ישראל, 9 באפריל 2021.
4. ↑  בנג'מין פ. שמר, "**הפשיטה**", הוצאת מערכות, 1977, עמודים 178-179.
5. ↑  בנג'מין פ. שמר, "**הפשיטה**", הוצאת מערכות, 1977, עמוד 205.
"גריזר" אמריקאי אופייני (1960)
 מכונית מרקורי שהייתה חביבה על הגריזרס
**גריזרס** (באנגלית: **Greasers**), כינוי לחבורות או כנופיות של צעירים שהחלו להתפתח בשנות ה-50 של המאה ה-20 בארצות הברית. הסגנון של תת-תרבות זו הפך לפופולרי בקרב אנשים רבים כביטוי למרד נעורים.

היסטוריה
--------

בשנות ה-50, ה-60 וה-70, צעירים אלה היו ידועים בתור "בריונים" וכיום הם מכונים לעיתים קרובות "רוקבילי". רבים ראו בהם כבני אדם עילגים ואלימים עם רצון מאצ'ואיסטי לזעזע, שסיגלו לעצמם מנטליות של אנשי כנופיה עם קודים של כבוד גברי. השם "גריזרס" נבע מהתספורת המשומנת שלהם, שהייתה כרוכה בסירוק השיער לאחור בשמנים שונים שנדמו לגריז (לגריזרס מגזעים שונים היו תסרוקות שונות, להרבה מקסיקנים ואפרו-אמריקאים למשל, היה שיער מתולתל). המונח שב והופיע בעשורים מאוחרים יותר, כחלק מהתחייה של התרבות הפופולרית של שנות ה-50. אחד מביטוייה הראשונים הייתה פרסומת טלוויזיונית למשקה 7 Up מ-1971.

למרות שתת-תרבות זו הייתה רווחת בעיקר בקרב בני הנוער בצפון אמריקה, היו תופעות דומות בבריטניה, אוסטרליה, איטליה, יפן ושוודיה. הגריזרס הבריטים נקראו "Ton-up boy" בשנות ה-50, ו"רוקרים" בשנות ה-60, והם עצמם, גלוחי ראש ואחרים, מכנים את הגריזרס בפשטות בשם "גריז".

הגריזרס בצפון אמריקה היו ידועים בשנות ה-50 באהבתם למכוניות "הוט רוד" (מכוניות אמריקאיות שקל היה לשנותן ואפשר היה לקנותן במחיר נמוך), לאופנועים ולמוזיקת רוק אנד רול ורוקבילי. הם לבשו לרוב חולצות טי שרט צבעוניות (לעיתים קרובות עם השרוולים מופשלים), חולצות איטלקיות סרוגות, חולצות בייסבול וחולצות באולינג, מעילי עור וג'ינס ליוויס שחורים או כחולים עם שרשראות מגולגלות בכל מקום. נעליהם היו מגפי-אופנוע שחורים או נעלי שפיץ וכמן כן הרבו לענוד בנדנות, כובעים שטוחים וארנקי-שרשרת. תסרוקתם הייתה מסורקת לאחור במקום בעזרת משחה, שעווה או קרמים לשיער כגון שמן שיער.

ה"גריזרס" מצטיירים לעיתים קרובות כבני מעמד פועלים עירוני אתני, אמריקאים-איטלקים או היספנים. למעשה, המונח "גריזרס" או "גריז" שימש גם להשמצות על רקע אתני כלפי אמריקאים-איטלקים או אמריקאים ממוצא היספני, בשל סטריאוטיפים שונים.

במדיה
-----

ייצוגם של הגריזרס במדיה לא תמיד תאם את הסטריאוטיפ או את ההשתייכות האתנית שייחסו להם, והם הוצגו לפעמים באור אוהד. כך למשל סרטי קולנוע כמו "הפרא" (1953) ו"מרד הנעורים" (1955) הציגו גרסה של גריזרס אמריקאים לבנים (מרלון ברנדו וג'יימס דין) שהוו מודל למתבגרים ה"בועטים", המורדים בהורים ובממסד כאות למצוקה פנימית. ייצוגים אחרים שהתייחסו לגריזרס כללו סרטים כגון "אמריקן גרפיטי" (1973), "שבילי הזעם" (1973), "אני והחבר'ה" (1986), הסרט "נערי הכרך" המבוסס על הספר "נערי הכרך", המחזמר "גריז" (1971) והסרט באותו שם (1978), דמותו של "פונזי" בסדרת הטלוויזיה "ימים מאושרים" (1974-1984), דמותם של "לני" ו"סקוויגי" בסדרת הטלוויזיה "לוורן ושירלי" (1983-1976) ועוד.

ראו גם
------

* ערס

הערות שוליים
------------

1. ↑  Marcus, Daniel (2004), "Happy Days and Wonder Years: The Fifties and the Sixties in Contemporary Cultural Politics". New Brunswick, New Jersey: Rutgers University Press. p. 12.
**מוּרְשִילִיש השלישי**, הידוע גם בשמו הקודם **אוּרְחִי-תֵשוּבּ**, היה בנו הבכור של מוותליש השני שאותו ירש בשנת 1272 לפנה"ס. לפי חוקר החתים הידוע טרוור ברייס הוא מלך רק חמש שנים אך ככל הנראה תקופת שלטונו ארכה לא פחות משבע שנים. זאת אנו יודעים כיום מרשימותיו של חתושיליש השלישי יורשו, אשר ערך את הרשימות הללו כהצדקה לתפיסת השלטון.

מיד עם עלייתו לשלטון העביר חזרה מורשיליש את הבירה לחתושש (שחדלה לשמש כבירה בתקופת אביו). אולם פרק זמן קצר אחר כך פלשו האשורים כנראה בהנהגת מלכם אדד ניררי לתחומי ממלכת החתים וכבשו את אזור ממלכת מיתני לשעבר, בכך בעצם פגעו בלגיטימיות של מורשיליש השלישי לשלוט על הממלכה החתית.

בשנה השביעית לשלטונו השתלט מורשיליש השלישי על מספר ערים שהיו תחת שלטונו של דודו חתושיליש השלישי (שככל הנראה הציב איום על המשך שלטונו של מורשיליש) ובהן העיר נֵרִיק (צפונית לחתושש) וחַקְפִּישַש.
העיר חקפישש שימשה למורשיליש כעין בירה ארעית על האזור בעוד שהעיר נריק עדיין שמרה אמונים לחתושיליש השלישי שהיה בזמנו כהנה הראשי.

לידי החוקרים הגיע מסמך חשוב מאוד מאותה התקופה ובו פניה של חתושיליש השלישי אל אחיינו: 

> 
> "במשך שבע שנים צייתתי בקפדנות למלך. אך מתוך החלטה תמהונית אורחי-תשובּ רק חיפש להשמידני. הוא כבש את נריק וחקפישש ממני. כעת אינני מציית לו יותר. הכרזתי מלחמה עליו. אך בעשותי כך לא ביצעתי שום חטא. באופן אנושי ותרבותי הסברתי לו: אתה זה שהכרזת עלי מלחמה ראשון. כעת אתה מלך דגול, בעוד שברשותי יש רק מצודה אחת. זה כל מה שהשארת לי. בואו! אישתר מהעיר סַמוּחַה (העיר טרם נחשפה) ואל הסערה מהעיר נריק והחליטו מי מאיתנו הוא הצודק. היות שכתבתי את הדברים הללו לאורחי-תשוב בזאת הצורה, אם יקום מישהו כעת ויאמר: למה אחרי שהמלכת אותו למלך אתה מאיים עליו במלחמות? אומר לו: אם הוא לא היה מכריז עלי מלחמה ראשון האם אישתר ואל הסערה היו הופכים אותו למלך חלש וכנוע? היות שהוא הכריז עלי מלחמה ראשון הענישו אותו האלים ונתנו אותו בידי."
> 
> 
> 
> 

חתושיליש השלישי הצליח ליצור כוח גדול ומשמעותי המורכב בעיקר מתושבי הערים נריק וחקפישש אך גם רבים משורות הצבא אשר זכרוהו לטובה מאז ניצחונו על מצרים בקרב קדש ב-1274 לפנה"ס. בעזרת אותו הצבא הוא הצליח בקלות רבה להביס את אחיינו ותפס את השלטון.

בהיותו מלך, מינה את אחיו של מורשיליש השלישי, קוּרוּנְתַש למושל העיר תַרְחוּנְתַשַש (העיר טרם נחשפה) כדי לזכות בנאמנותו.

בינתיים מורשיליש השלישי הספיק להימלט לממלכת מצרים אך כשחתושיליש השלישי דרש מרעמסס השני להסגיר את אחיינו חזרה לידיו סירב פרעה להיענות לדרישת המלך באומרו שלא ידוע לו שום דבר בקשר למקום הימצאו של העורק. מצרים וממלכת החתים היו כבר שנים רבות במצב של עוינות מתמדת כשרוחות המלחמה מהדהדות, אך ככל הידוע לנו היום העדיפו המלכים משני הצדדים לשמור על איפוק בקשר למאורע. איפוק זה סלל בסוף את הדרך לחתימת הסכם השלום הראשון בתולדות העולם.

מאז עריקתו למצרים אבדו עקבותיו של מורשיליש השלישי ושמו לא הוזכר שוב על דפי ההיסטוריה.

לקריאה נוספת
------------

* Michael Roaf,**Cultural Atlas Of Mesopotamia and the ancient near east**,1991.

קישורים חיצוניים
----------------

ויקישיתוף מדיה וקבצים בנושא **מורשילי השלישי** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* מורשיליש השלישי, באתר על מלכי החתים
* החתים, באתר היסטוריית העולם

|  |  |  |
| --- | --- | --- |
| **הקודם**:**מוותליש השני** | **מלכי החתים** | **הבא**:**חתושיליש השלישי** |
רבי **מָרְדְּכַי טְבֶרְסְקִי מִקּוֹזְמִיר** (ה'ת"ר – ח' בתמוז ה'תרע"ז) היה אדמו"ר חסידי בפולין ובגליציה, משושלת טריסק.

ביוגרפיה
--------

רבי מרדכי נולד בטוריסק בשנת ה'ת"ר לרבי אברהם טברסקי (המגיד מטריסק) ולריקל בתו של רבי יעקב לייב מקאוולא (בן רבי מרדכי מנשכיז). מקובל כי אביו אמר שמאז פטירת אביו המגיד מצ'רנוביל עבד הרבה כדי שיוכל להמשיך לבנו את נשמת אביו ולכן קרא לבנו זה מרדכי על שמו.
נישא לחנה בתו של רבי אשר (השני) מסטולין. אחר נישואיו התגורר זמן מה אצל סב אשתו הבית אהרן מקרלין ולאחר תקופה קצרה חזר לטוריסק.

פרישותו
-------

סיגל לעצמו מנהגי קדושה ופרישות, עד כדי כך שדודו רבי יצחק טברסקי מסקווירא התבטא באוזני רבי יחזקאל שרגא הלברשטאם משינאווא שגודל מדרגתו של רבי מרדכי בענייני קדושה ופרישות היה חידוש גם אילו היה בימי התנאים והאמוראים. כמו כן לא היה ישן במיטה כלל, רק היה מתנמנם בעמידה אצל הקיר. ומקובל שאביו וחותנו אמרו לו שיכולים הם לפעול בשמים שיהיו לו ילדים ובתנאי שיישן בכל לילה שלוש שעות במיטה, אך רבי מרדכי סירב באמרו שאין באפשרותו לשלם מחיר כבד כל כך.

נדודיו
------

בחיי אביו ובפקודתו החל לנהוג באדמו"רות בטוריסק עד שנת ה'תרמ"ה אז בגזירת השלטונות נאלץ לנדוד יחד עם אחיו רבי מנחם נחום לולאדאווקע שבפולין – שם ייסד את חצרו.

עם פטירת אביו בב' בתמוז ה'תרמ"ט נסעו הרבה מחסידי אביו אליו לולאדאווקע אולם זמן מועט לאחר מכן, עקב הלשנות המשכילים ורדיפות השלטונות, נמלט רבי מרדכי לנארול שבגליציה, ממנה עבר לדומברובה. לפי המסורת החסידית ניהל בדומברובה מלחמה שמיימית עם הצאר הרוסי אלכסנדר השלישי. לאחר מיתתו של הצאר בשנת 1894 התאפשר לו לחזור לפולין שם נתיישב בקוזמיר ועל שמה נתפרסם. הוא נודע בעבודת התפילה המיוחדת שלו ובמופתיו ונפלאותיו. 

עקב מהפכת 1905 עבר רבי מרדכי ללובלין (שנחשבה כבטוחה יותר מקוזמיר) שם שהה עד פרוץ מלחמת העולם הראשונה, במהלכה נדד בין הערים חמלניק, חלם וקילץ.

רבי מרדכי נפטר ללא ילדים בקילץ בח' בתמוז ה'תרע"ז ושם נקבר. לאחר פטירתו הדפיס אחיינו רבי ניסן יהודה לייב את ספרו "מאמר מרדכי" על חומש בראשית וענייני חנוכה.

תלמידיו
-------

* רבי חיים אלעזר שפירא ממונקאטש'
* רבי חיים שרגא מוואנחאצק
* רבי מאיר יחיאל מאוסטרובצא
* רבי מאיר שלום מקאלושין
* רבי משה מקשנוב
* רבי פנחס מפינטשוב

קישורים חיצוניים
----------------

* אשכול אודותיו בפורום היידי אידישע וועלט פארומס.

הערות שוליים
------------

1. ↑  שריהו יונה טברסקי, **מאמר מרדכי**, מונטריאול תשע"ד, מאמר מתולדותיו של צדיק, עמוד תכז.
2. ↑  בנו של הבית אהרן מקרלין וחתן רבי מנחם נחום ממקארוב
3. ↑  שריהו יונה טברסקי, **מאמר מרדכי**, מונטריאול תשע"ד, מאמר מתולדותיו של צדיק, עמוד תכח.
4. ↑  שריהו יונה טברסקי, **מאמר מרדכי**, מונטריאול תשע"ד, מאמר מתולדותיו של צדיק, עמוד תכט.
5. ↑  שריהו יונה טברסקי, **מאמר מרדכי**, מונטריאול תשע"ד, מאמר מתולדותיו של צדיק, עמוד תלא.
6. ↑  ראה אודותיו כאן

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007523287205171
* ISNI: 0000 0000 5274 7887
* LCCN: nr95000342
* VIAF: 26949991
* WorldCat: lccn-nr95000342

 |
**קרפדת מורונה-סנטיאגו** (שם מדעי: *Atelopus halihelos*) היא מין של קרפדה ממשפחת הקרפדיים האנדמית לאקוודור. 

צפרדע זו בעלת גווני ירוק-שחור עם בטן צהובה בהירה ושוליים כהים והיא קטנה מאוד באורך של מספר סנטימטרים והיא קרובתה של קרפדה זהובה פנמית.

שימור
-----

הצפרדע הגיעה בשנים האחרונות לסיכון גדול עד לכך שהרשימה האדומה של IUCN הגדירה את מצב שימורה לסכנת הכחדה חמורה. תפוצתה בטבע היא אך ורק במספר של יערות הרריים והנחלים שסביבם, בעוד שמעטים נמצאו ונלקחו לאזורי שימור. עם זאת ההנחה היא שישנם מעט מאוד פרטים שלה בטבע, עד ל-45 פרטים, המאויימים בטבע מכריתת יערות ומזיהומים הפוגעים גם בשאר הדו-חיים.

פרט בשם "סנטיאגו העצוב" היה אחד הנותרים האחרונים מהמין, כאשר משלחת, בראשות ג'יימה קולברס, נועדה להרבות אותו עם נקבה שנמצאה לאחר משלחת חיפוש נקבה עבורו וזאת נמצאה ביערות העננים של הרי האנדים של אקוודור, זאת למרות שהם לא ייצרו ביצים פוריות. מאוחר יותר משלחת נוספת נשלחה ומצאה זכר ונקבה ואלה הצליחו להתרבות בהצלחה, מה שיכול לעזור להציל את המין מסף ההכחדה.

קישורים חיצוניים
----------------

* קרפדת מורונה-סנטיאגו, באתר ITIS (באנגלית)
* קרפדת מורונה-סנטיאגו, באתר NCBI (באנגלית)
* קרפדת מורונה-סנטיאגו, באתר Animal Diversity Web (באנגלית)
* קרפדת מורונה-סנטיאגו, באתר האנציקלופדיה של החיים (באנגלית)
* קרפדת מורונה-סנטיאגו, באתר GBIF (באנגלית)

הערות שוליים
------------

1. ↑  קרפדת מורונה-סנטיאגו באתר הרשימה האדומה של IUCN
2. ↑  IUCN SSC Amphibian Specialist Group (2018). "Atelopus halihelos". IUCN Red List of Threatened Species. 2018: e.T54517A190202584. doi:10.2305/IUCN.UK.2018-1.RLTS.T54517A190202584.en. Retrieved 16 November 2021
3. ↑  "Planet Earth's latest drama: the sex life of a frog". Yahoo News. 2023-12-08. Retrieved 2023-12-11
**כריך קורנד ביף** (באנגלית: Corned beef sandwich) הוא כריך בעיקר של מעדניות יהודיות במילוי קורנד ביף, המוגש באופן מסורתי עם חרדל ומלפפון חמוץ .

וריאציות
--------

בבריטניה, המנה היהודית ידועה כ"כריך בקר מומלח", וכריך קורנד ביף מתייחס לכריך העשוי עם קורנד ביף משומר בפח (מכונה בישראל לוף), המוגש לרוב עם צ'אטני חמוץ מתוק וחומץ כמו ברנסטון מלפפון חמוץ ולא חרדל.

גרסה אחרת הנפוצה יותר בארצות הברית (שלא במעדניות יהודיות) כוללת כרוב כבוש, גבינה שוויצרית ורוטב רוסי על לחם שיפון קלוי בגריל ומוגש חם, ידוע ככריך רובן.

כריך קורנד ביף מוברח על לחם שיפון שהובא לסיפונה של החללית ג'מיני 3 על ידי ג'ון יאנג גרם למחלוקת קלה, על הסיכון הנשקף למשימה ולצוות על ידי פירורים צפים וריחות מתמשכים.

לקריאה נוספת
------------

* מטבח יהודי אמריקאי
* רשימת כריכים
* כריך בקר צלוי

הערות שוליים
------------

קישורים חיצוניים
----------------


1. ↑  Linda Rehberg, Lois Conway, 2005 *Slow Cooker Magic: A Seasonal Selection of Family Favorite Recipes* Macmillan, p. 60 מסת"ב 0-312-32657-2
2. ↑  "The case of the contraband corned beef sandwich". אורכב מ-המקור ב-14 במרץ 2016. נבדק ב-23 בינואר 2012. `{{cite web}}`:  (עזרה)
**דמיון מודרך** הוא שיטה טיפולית שמשתמשת בדמיון כדי להשפיע על המצב הנפשי והגופני, להעלות מחשבות לא מודעות באופן אסוציאטיבי, ולתרגל את שליטת המוח על התפקודים הגופניים. השיטה משלבת טכניקות הירגעות והרפיה, הכוללות החזייה (ויזואליזציה) של פרטי עצמים, מצבים ודימוי של שימוש בחושים אחרים. 

השיטה מקובלת בשימוש בפסיכותרפיה קצרת-מועד פרטנית או קבוצתית, כסוג של התערבות טיפולית או מתודיקה בהדרכה, כשיטה בטיפול בביופידבק, כהכנה לקראת תחרויות ספורט, מבחנים חשובים, לידה ועוד. דמיון מודרך משמש גם לטיפול במצבים גופניים שונים, בהם כאבי ראש, דחק, לחץ דם גבוה וחרדה. 

התהליך נושא אופי רגוע ושלו. הטיפול מתקיים בקבוצה או באופן פרטני, ונמשך, בהתאם לשיטה, בין חצי שעה לשעתיים. בשיטות מסוימות חוזרים עליו מספר פעמים בשבוע, ובאחרות התכיפות פחותה.

פעילות דמיון מודרך נעשית בדרך כלל בידי אדם אחד (המדריך), המנחה אדם אחר או קבוצה. מטרת המדריך לסייע למודרך לחוות את החוויה במלואה בלי לסטות לחוויות אחרות ולעיתים לא רצויות. אנשים המיומנים בשליטה על מחשבותיהם או לומדים מיומנות זו בטיפול, מסוגלים לשלוט בכוחות עצמם על חוויית הדמיון המודרך ואינם זקוקים למדריך.

לרוב, כאשר טכניקה זו משמשת לטיפול, המטופל יחזה את עצמו כבריא, חזק וחופשי מהבעיה הבריאותית או הפסיכולוגית שממנה הוא סובל. כדי שההשפעה של הדמיון המודרך תהיה חזקה ככל האפשר, יערב המנחה את מירב החושים בתהליך, וינחה את המטופל לדמות מראות בצבעים עזים, לשמוע קולות, להרגיש את תחושות הגוף – כולל טעם וריח – ואף לחוות את הרגשות בצורה עזה ככל האפשר. ההנחיה תחל לרוב בהרגעה ובהרפיה, לאחריהן יהיה שלב של תנועה אל עבר החוויה המסייעת ניתוק מן המציאות אל עבר העולם הפנימי של המטופל כדי לאפשר את עיקר התהליך. חלק זה יכול לכלול מסרים של המטפל, גירוי של הדמיון, או שחרור רגשות לא נעימים. בסיום יתבצע לעיתים קישור בין עולם הדמיון לעולם המציאות, ולבסוף תהליך של יציאה הדרגתית מההרפיה.

שיטות שונות, כגון שיטת סילבה, שיטת קיי וניתוב לשוני פיזיולוגי (NLP), מלמדות בצורה שיטתית את תהליך יצירת הדמיון המודרך ואת השימוש בו למטרות טיפוליות.

ההבדל העיקרי בין דמיון מודרך לבין היפנוזה הוא שבהיפנוזה, הדמיון המודרך מתבצע אך ורק לאחר שהמהופנט נכנס למצב של טראנס היפנוטי (Somnuambulism). במצב של טראנס היפנוטי נחלשת התנגדות אפשרית של המטופל לחוויות שהוא עומד לעבור.

ראו גם
------

* רפואה אלטרנטיבית
* רפואה אלטרנטיבית - מונחים
* אידאוקינסיס

לקריאה נוספת
------------

* ד"ר ג'רלד אפשטיין, **דמיון מודרך**, הוצאת אופוס, 2000

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **דמיון מדרך** |
| ויקיציטוט ציטוטים בוויקיציטוט: **דמיון מודרך (ספר)** |

* טיפול בדמיון מודרך למימוש עצמי, באתר פרפרים המרחב הרוחני
* גל בן חיים, קחו נשימה עמוקה, באתר ישראל היום, 24 נובמבר 2017
* דפנה רטר, אמיר רטר, אוסף דמיונות מודרכים מוקלטים לשימוש עצמי, באתר רטר

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph395712

 |
**דיפלס** או **טיפלס** (ביוונית: Δίπλες) הוא קינוח יווני מהפלופונסוס, העשוי מבצק דק דמוי עלה. הקינוח בעצם זהה לכנפי מלאך, אלא שהן טבולות בסירופ במקום להגיש אותן יבשות.

את הבצק מרדדים לרצועות ארוכות ודקות, מטגנים ומקפלים בשמן חם ואז טובלים בסירופ סוכר או דבש.   ניתן לעשות דיפלס בצורות שונות, מהן הנפוצות ביותר הן עניבות פרפר וספירלות. דיפלס הם קינוח טיפוסי בפלופונסוס ומוגשים גם בחתונות ובחגיגות ראש השנה.

צורה אחרת של הכנה משתמשת בתבנית ברזל טבולה בבלילת דיפלס ומבושלת בשמן בישול עד שהדיפלס נפרדים מהתבנית. הוא מכוסה אז בסירופ, אגוזי מלך מרוסקים וקינמון.

* Diplesדיפלס
* Diples made on an iron mould dipped in batter and cooked in cooking oilדיפלס עשויים על תבניתברזל טבולה בלילהומבושלת בשמן בישול

לקריאה נוספת
------------

* רשימת סוגי סופגניות

הערות שוליים
------------

קישורים חיצוניים
----------------

1. ↑  "Diples (Thiples) (Honey Rolls) Greek Dessert". Thursday for Dinner. אורכב מ-המקור ב-2013-10-17. נבדק ב-2009-11-08.
2. ↑  "Recette Nœuds (Thiples) - Cuisine du monde" (בצרפתית). Univers recette. אורכב מ-המקור ב-2009-04-29. נבדק ב-2009-11-08.
3. ↑  "New Year Traditions: Greek New Year". Australian Media Pty Ltd. נבדק ב-2009-11-08.
**טראובה טונבאך** (בגרמנית: **traube-tonbach**) הוא מלון הנמצא ביער השחור בבאיירנבורן-טונבאך בגרמניה.

היסטוריה
--------

ב-1789 העניק הדוכס קארל אויגן פון ויטנברג לטוביאס פיינקביינר רישיון להקים בית מרזח לחוטבי עצים של היער השחור. ב-1812 פתח בנו לודוויג מאפייה כפרית בצמוד לבית המרזח. ב-1890 החל פרידריך, בן הדור השלישי, למכור יין וסיידר במקום. ב-1920 היינריך, בן הדור הרביעי, החל להשכיר חדרים. בזמן מלחמת העולם השנייה החרימו הנאצים את המלון ואחר-כך תפשו אותו כוחות הכיבוש הצרפתיים. ב-1950 שב המלון לידי המשפחה והיא הפכה אותו למלון יוקרה ובו אתר נופש. ב-1978 נפתחה מסעדת הדגל שוורצוואלד שטובה. ב-1993 עבר המלון לידי היינר פינקביינר, בן הדור השישי, הוא הרחיב את המלון ופתח בו בית ספר לאמנות האירוח.

אודות המלון
-----------

במלון שוהים כ-300 אורחים ביום ומשרתים אותם כ-300 אנשי צוות. המלון מונה מספר מסעדות: מסעדת הדגל – שוורצוואלד שטובה, אותה מנהל השף הראלד וולפארט, המסעדה מחזיקה בשלושה כוכבים במדריך מישלן האדום וב-19.5 נקודות במדריך הגו מיו. קוהלר שטובה – מסעדה בינלאומית. באורן שטובה – מסעדה כפרית המגישה את מאכלי האזור, כאן היה המרזח ממנו התפתח המלון. זילברברג – חדר אוכל לאורחי המלון. בלוקהיטה – מגישה מאכלים חמים. ביסטרו הבריכה – מגיש תבשילי בריאות. גן השושנים – מגיש אוכל קל. במרפסת גג המלון נמצאים בית קפה ולידו בר. במלון גם חדר כושר, ספא ומספר בריכות.

מלון טראובה-טונבאך ומסעדת שוורצוואלד שטובה ממוקמים בין עשרת המקומות הראשונים לפי מדריך דר פיינשמקר הגרמני.

לקריאה נוספת
------------

* רות סירקיס, "פנינה ביער השחור", **יין וגורמה** 107, אפריל 2007, עמ' 53-50.

* שגיא כהן, **מדריך מפה למסעדות הטובות בעולם**, הוצאת מפה, תשס"ג 2003, עמ' 62.

קישורים חיצוניים
----------------

ויקישיתוף מדיה וקבצים בנושא **טראובה טונבאך** בוויקישיתוף
* 

* אתר האינטרנט הרשמי של טראובה טונבאך (בגרמניה, באנגלית ובצרפתית)
* טראובה טונבאך, ברשת החברתית פייסבוק

* טראובה טונבאך, ברשת החברתית אקס (טוויטר)

* טראובה טונבאך, ברשת החברתית אינסטגרם

* טראובה טונבאך, סרטונים בערוץ היוטיוב

* טראובה טונבאך, באתר פינטרסט

* אתר מלון טראובה-טונבאך

* Hotel Traube Tonbach & Restaurant Schwarzwaldstube, Baiersbronn,‏ bownsbest

* Traube Tonbach, Baierbronn,‏ worlds-luxury-guide.com

* Hotel Traube Tonbach, Baiersbronn‏, activehotels.com

* Hotel Traube Tonbach, ביקורות בtripadvisor.in
**איזק לזרוס ישראלס** (בהולנדית: **Isaac Lazarus Israëls**; ‏3 בפברואר 1865, אמסטרדם – 7 באוקטובר 1934, האג) היה צייר יהודי-הולנדי. בנו של הצייר יוזף ישראלס.

ביוגרפיה
--------

ישראלס התעניין בציור כבר בילדות, והראה כישרון מגיל צעיר. הוא למד בשנים 1878–1880 באקדמיה בהאג. בשנת 1881, כשהיה בן 16, הוא מכר ציור בטרם סיים אותו לאמן והאספן הנדריק וילם מסדאך. עבודתו של ישראלס בתקופה זו הציגה יכולות טכניים מעבר לגילו ועומק פסיכולוגי. הוא התמקד בדיוקנאות של סבתו וידיד משפחה, ובציורים בנושאי תמרונים צבאיים שסיקרנו אותו.

בשנת 1882 הופיע לראשונה בסלון האמנים (Salon des Artistes Français) בפריז, עם ציורו "קבורה צבאית" ובו חיילים הנאספים סביב קבר פתוח ביום סתווי. על אף ההשוואות לציור הקבורה של גוסטב קורבה, ישראלס השתמש בקומפוזיציה זהירה יותר הנשענת על הרנסאנס האיטלקי. לאחר הבכורה המוצלחת, זכה ישראלס בשנת 1885 לאזכור מכובד על ציורו "המתנדבים יוצאים אל המושבות", ציור נוסף עם סצנה צבאית על רקע הרציפים ברוטרדם.

בין השנים 1886–1908 התגורר ישראלס באמסטרדם, שם נרשם לאקדמיה לאמנות במטרה להשלים את לימודיו, אולם נשאר בה רק במשך שנה אחת. ישראלס הרבה לבלות את הקיץ עם אביו בסכוונינגן, והתעניין ביחסי האור המשתנים בין השמש לים. בתקופה זו הרבה לצייר סצינות חוף ים צבעוניות.

בין השנים 1903–1923 שהה ועבד בעיקר בפריז ובלונדון. בפריז הושפע רבות מאדגר דגה ואנרי דה טולוז-לוטרק והחל לצייר את האוכלוסייה הפריזאית בפארקים, בתי קפה, קברטים. ואקרובטים בירידים ובקרקס.

בשנים 1913–1915 התגורר בלונדון, שם הרבה לצייר רוכבי סוסים ורקדניות בלט. בשנת 1921 ביקר באי האינדונזי ג'אווה. ובשנת 1923 חזר לבית הוריו בהאג, שם הפך את הסטודיו של אביו למקום העבודה שלו.

בשנת 1928 זכה במדליית זהב בתחרות האמנותית של אולימפיאדת אמסטרדם בקטגוריית הציור.

בניגוד לאביו, לא היו כלל מוטיבים יהודיים בציוריו.

עד למותו בשנת 1934, ישראלס יצר בעיקר ציורים אימפרסיוניסטים בעלי גוונים בהירים בוהקים.

נפטר בהאג ב-7 באוקטובר 1934, כתוצאה מתאונת דרכים שעבר מספר ימים סמוך למותו.

גלריה
-----

* רכיבה על חמור בחוף הים (1898-1890)רכיבה על חמור בחוף הים (1898-1890)
* פורטרט של אשה צעירהפורטרט של אשה צעירה
* יער בולוןיער בולון
* אישה לפני החמניות של וינסנט ואן גוך (1917)אישה לפני החמניות של וינסנט ואן גוך (1917)
* פורטרט של יאן וילס (אנ') (1932)פורטרט של יאן וילס (אנ') (1932)

קישורים חיצוניים
----------------

ויקישיתוף מדיה וקבצים בנושא **איזק ישראלס** בוויקישיתוף
* נעה לאה-כהן, יפי המים השקטים, מוסף שבת של מקור ראשון, 12.10.2012
* איזק ישראלס, באתר רייקסמוזיאום (באנגלית)
* יצירותיו יש איזק לזרוס, באתר artnet
* איזק ישראלס, באתר rehs (באנגלית)
* יוסף ישראלס, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301494705171
* BnF: cb137382586 (data)
* BPN: 01055946
* GND: 121751775
* ISNI: 0000 0000 6681 6337
* LCCN: n81128577
* NTA: 069849323
* PIC: 303781
* RKD: 41175
* SNAC: w69p4j6b
* SUDOC: 06688814X
* ULAN: 500000109
* VIAF: 32860790
* WorldCat: lccn-n81128577

 |
**עוֹרֵק הַטַּבּוּר** (TA: arteria umbilicalis) הוא עורק בבטן ובאגן המסתעף מעורק הכסל הפנימי ומספק דם לשלפוחית השתן, ולעיתים גם לצינור הזרע בזכר. בעובר, עורק זה מוביל דם עני בחמצן מן העובר אל השליה.

התפתחות
-------

מחזור הדם העוברי. עורק הטבור נושא דם עני בחמצן (סגול) לכיוון הטבור והשליה.
עורק הטבור הוא בין העורקים הראשונים להתפתח בעובר, עת הוא מתחיל את דרכו כהמשכו הזנבי של אבי העורקים הגבי הפרימיטיבי. לאחר איחוי שני אבות העורקים הגביים, הוא יוצא, אחד מכל צד, מההיבט הגחוני-צדי של אבי העורקים המאוחד, ועובר תיכון לצינור ההפרשה הראשי (אשר יהפוך למערכת השתן) לעבר הטבור. מהטבור הוא ממשיך בחבל הטבור, יחד עם עורק הטבור המקביל מהצד הנגדי ועם וריד הטבור, ונע לעבר השליה. בשליה העורק משיק עם מקבילו מהצד הנגדי כחמישה מ"מ מכניסת חבל הטבור, ומהשקה זו מסתעפים עורקי השליה.

בשלב מאוחר יותר בהתפתחות העוברית, החלק המקורב של העורק מתחבר לעורק הבין-מקטעי המותני החמישי, שיהפוך לעורק הכסל הפנימי, ומתנתק מהמוצא הישיר מאבי העורקים. קוטר העורק במוצאו מעורק הכסל הוא 2–3 מ"מ, וככל שהעורק מתקדם לעבר הטבור הוא נעשה צר יותר, עם התעבות הגלימה האמצעית כתוצאה מעלייה במספר סיבי השריר החלק והסיבים האלסטיים.

לפני הלידה מתרבה רקמת החיבור בדופן העורק, ואילו העורק עצמו נעשה מוצר על רקע שינויים בלחץ החמצן בו. לאחר חיתוך חבל הטבור עורק הטבור מתכווץ במטרה למנוע איבוד דם, וקרישי דם נוצרים לעיתים קרובות בקצהו המרוחק. בסופו של דבר, בחודשים הראשונים לאחר הלידה, העורק נסתם בקצהו המרוחק.

מהלך
----

לאחר השלמת ההתפתחות מוצאו של העורק הוא בחטיבה הקדמית של עורק הכסל הפנימי. העורק נע קדימה ומטה לאורך מרחק קצר בין שלפוחית השתן לדופן הצדית השל האגן עד שמתפצלים ממנו עורקי שלפוחית השתן העליונים. לאחר פיצול זה העורק נסתם, והחלק הסגור הופך לרצועת הטבור התיכונה. ספרי אנטומיה אחדים מגדירים את העורק המסתעף מעורק הכסל הפנימי כעורק שלפוחית השתן העליון, שממנו יוצא החלק הסגור של עורק הטבור.

היבטים קליניים
--------------

### עורק טבור יחיד

חתך של חבל הטבור, בצביעת המטוקסילין-אאוזין, שבו נצפים עורק טבור אחד (מימין למעלה) ווריד הטבור.
עורק טבור יחיד הוא מצב שבו בחבל הטבור נצפה עורק טבור אחד המלווה את וריד הטבור. מצב זה מתרחש אחת ל-200 לידות לערך, ובשכיחות גבוהה יותר בהיריון מרובה עוברים. כשלעצמו מצב זה אינו מסכן את העובר, כאשר 75% מהתינוקות הנולדים איתו הם בריאים. עם זאת, לעיתים מום זה נלווה למומים נוספים, ובפרט מומי לב.

קישורים חיצוניים
----------------

* עורק יחיד בחבל הטבור, באתר יולדת

הערות שוליים
------------

1. ↑  **Gray's anatomy : the anatomical basis of clinical practice**, Forty-first edition, [Philadelphia]: Elsevier, 2016
2. ↑  A. Geipel, U. Germer, T. Welp, E. Schwinger, Prenatal diagnosis of single umbilical artery: determination of the absent side, associated anomalies, Doppler findings and perinatal outcome: Prenatal diagnosis of SUA, **Ultrasound in Obstetrics and Gynecology** 15, 2000-2, עמ' 114–117 doi: 10.1046/j.1469-0705.2000.00055.x

|  |  |
| --- | --- |
| בקרת זהויות עריכת הנתון בוויקינתונים | 
* TA98: A12.2.15.020
* TE: E6.0.1.3.0.0.4

 |
**פרנק קלברטסון** (באנגלית: **Frank Lee Culbertson**; נולד ב-15 במאי 1949, צ'ארלסטון, קרולינה הדרומית) הוא טייס קרב ואסטרונאוט בתוכנית מעבורות החלל ובתחנת החלל הבינלאומית לשעבר של נאס"א.

קורות חיים
----------

פרנק קלברטסון נולד בקרולינה הדרומית. לאחר לימודי בית הספר הוא סיים לימודי תואר ראשון באקדמיה הימית של ארצות הברית בשנת 1971. הוא קיבל הפניה לצוות נושאת מטוסים USS Fox שפעלה באזור וייטנאם. בשנת 1974 הוא הוחזר לארצות הברית ועבר קורס טיס. לאחר מספר תפקידים הוא נשלח לנושאת מטוסים USS John F. Kennedy בה שירת עד למאי 1981. בשנת 1982 קלברטסון סיים קורס טייסי ניסוי.

שירות בתחום החלל
----------------

בשנת 1984 קלברטסון נבחר ליחידת האסטרונאוטים של נאס"א. הוא היה בצוות קרקע של מספר משימות. במשימת STS-38 בנובמבר 1990 הוא היה טייס של מעבורת החלל אטלנטיס (ריצ'רד קובי היה מפקד צוות). המשימה פעלה לפי תוכנית של מחלקת ההגנה של ארצות הברית. בספטמבר 1993 הוא היה מפקד צוות של משימה STS-51 של מעבורת החלל דיסקברי. המטרה הייתה להציב חלליות על המסלול ולבדוק שיטות תחזוקה של טלסקופ החלל האבל. בשנת 2001 הוא היה בצוות של STS-105 (סקוט הורוביץ היה מפקד צוות) שהביאה על מעבורת החלל דיסקברי לתחנת החלל הבינלאומית צוות קבוע מס' 3. קלברטסון שהה בתחנת החלל 129 ימים, מהם 117 ימים היה מפקד צוות של התחנה שכללה ולדימיר דז'ורוב ומיכאיל טיורין מרוסיה. במהלך השהייה הם ביצעו מחקרים רבים ומספר פעילויות חוץ רכביות. ב-7 בדצמבר 2001 לתחנת החלל עגנה מעבורת החלל אנדוור במסגרת משימה STS-108 (דומיניק גורי היה מפקד צוות). ב-15 בדצמבר מעבורת החלל התנתקה מתחנת החלל כאשר על סיפונה קלברטסון וצוותו.

### משלחת קבועה מס' 3

פרנק קלברסטון היה מפקד משלחת קבועה מס' 3 לתחנת החלל הבין-לאומית. המשלחת כללה גם ולדימיר דז'ורוב ומיכאיל טיורין מרוסיה. הם הגיעו לתחנת החלל בטיסת מעבורת החלל דיסקברי STS-105 ב-12 באוגוסט 2001 והחליפו משלחת מס' 2 בפיקוד יורי אוסצ'וב. ב-13 באוגוסט המשלחת מס' 2 עזבה את תחנת החלל ואחריות על תחנת החלל עברה למשלחת מס' 3. 

ב-23 באוגוסט לתחנת החלל הגיע חללית אספקה פרוגרס M-45 עם אספקה לחבריי הצוות. ב-15 בספטמבר הגיע חללית אספקה פרוגרס M-CO1 ואיתה מודול מעבר חדש Pirs. ב-8 באוקטובר דז'ורוב וטיורין ביצעו פעילות חוץ רכבית תוך שימוש במודול חדש. הם התקינו בחלק חיצוני של תחנת החלל ציוד חדש. בהמשך בוצעו עוד 2 פעילות חוץ רכביות באורך כולל של 16 שעות.

ב-23 באוקטובר לתחנת החלל עגנה חללית סויוז TM-33. איתה הגיע צוות של 3 אנשים כולל קלודי אניירה מצרפת. הם התחילו לעבוד לפי תוכנית ניסויים שהוכנה על ידי סוכנות החלל הצרפתית ובוצעו פעולות אחזקה מתוכננת של תחנת החלל. הצוות עזב כעבור 8 ימים בחללית סויוז TM-32. חללית "סויוז TM-33" נותרה מחוברת לשימוש במצב חרום. 

ב-26 בנובמבר לתחנת החלל הגיע חללית אספקה פרוגרס M1-7. להשלמת עגינה בתחנת החלל היה צורך לבצע פעילות חוץ רכבית. היא בוצע ב-3 בדצמבר ונמשכה כ-3 שעות.

ב-7 בדצמבר לתחנת החלל הגיע מעבורת החלל אנדוור בטיסה STS-108. עם המעבורת הגיע משלחת קבועה מס' 4 בפיקוד יורי אונופריינקו. ב-17 בדצמבר המעבורת עם משלחמת קבועה מס' 2 נחתה בכדור הארץ לאחר משמרת שנמשכה 117 ימים.

במהלך שהייה בתחנת החלל המשלחת ביצע מספר רב של ניסויים בתחומים רבים.

לאחר פרישה מנאס"א
-----------------

לאחר פרישה מנאס"א בשנת 2002 קלברטסון עבד בתפקיד ניהולי בנורת'רופ גראמן.

קישורים חיצוניים
----------------

ויקישיתוף מדיה וקבצים בנושא **פרנק קלברטסון** בוויקישיתוף
* ביוגרפיה
* תיאור פעילות משלחת 3 בתחנת החלל הבין לאומית
**גלעד קרני** (נולד ב-17 ביולי 1987) הוא כדורסלן ישראלי המשחק בעמדות הסמול פורוורד בקבוצת מכבי עירוני רעננה בליגה הלאומית.

קריירה
------

קרני החל את דרכו במחלקת הנוער של הפועל ירושלים, אך לא שיחק בקבוצת הבוגרים. עם גיוסו לצה"ל שירת כלוחם ביחידה מובחרת ונאלץ לוותר על משחק פעיל.

עם השחרור מצה"ל, התחיל את עונת 2008/2009 בקבוצת **אס"א ירושלים** מהליגה הארצית. ובמהלך העונה עבר לקבוצת **הפועל חבל איילות** מאותה הליגה.

בעונת 2009/2010 הביא אותו שי האוזמן למכבי אשדוד, ששיחקה אז בליגה הלאומית. בעונה זו הגיע קרני לממוצע של 7 נקודות ו-3 ריבאונדים במשחק.

לקראת עונת 2010/2011, חתם קרני במכבי באר יעקב מהליגה הלאומית, בה הוא רשם ממוצעים של 12 נק' ו-5.5 ריב' ב-31 דקות משחק.

בחודש יוני 2011 חתם קרני על חוזה לשנתיים בקבוצת מכבי אשדוד, והפעם בליגת העל. בעונתו הראשונה זומן לסגל **הנבחרת האולימפית**. בעונה זו הגיע לממוצעים של 2.4 נקודות, 1.7 ריבאונדים ב-11.3 דקות משחק.

בתחילת עונת 2013/14 חתם באליצור אשקלון מהליגה הלאומית.

באמצע עונת 2015/16 חתם במכבי חיפה מליגת העל עד לתום העונה.

באוגוסט 2016 הצטרף לסגל של מכבי עירוני רעננה, המשחקת בליגה הלאומית.

קישורים חיצוניים
----------------

* פרופיל השחקן באתר מנהלת ליגת העל
* אסף אפל, ‏מכבי אשדוד החתימה את גלעד קרני, באתר ערוץ הספורט, 23 ביוני 2011
**אדג'ינג** (מאנגלית: Edging) או **השהיית אורגזמה או "קצבנות"** (נטבע על ידי תלמידי תיכון ליאובק) היא טכניקה מינית בה עוצרים או מאיטים את הגירוי המיני רגע לפני האורגזמה, נותנים לעוררות המינית להירגע וחוזרים על הפעולה. טכניקה זו נועדה להעצים את האורגזמה של נשים וגברים, לעזור לגברים במקרה של שפיכה מוקדמת ולהאריך את משך יחסי המין.

הרעיון של עוררות מינית ללא שפיכת זרע הופיעו לראשונה בכתבים דאואיסטים אשר האמינו כי הזרע מכיל אנרגיה והימנעות משפיכה עוזרת לשמר את האנרגיה בגוף הגבר. אדג'ינג היא שיטה המקובלת גם היום בפילוסופיית הטנטרה כדרך המאפשרת להשאיר את העוררות המינית ברמה גבוהה וכדי להאריך את מעשה האהבה. בשנות החמישים של המאה העשרים האדג'ינג הוצע כשיטה לטיפול בשפיכה מוקדמת וכונה שיטת "התחל הפסק". שיטה זו הופנתה לגברים בלבד ונועדה לעזור להם לשלוט על האורגזמה, ללמד אותם לזהות טוב יותר את נקודת האל-חזור של האורגזמה, ולהאריך את הזמן יחסי המין. מחקר משנת 2014 מצא שנשים המתאמנות באדג'ינג מגיעות לאורגזמה בקלות רבה יותר.

כדרך להעצמת האורגזמה
--------------------

הפעולה של הבאת בן/בת הזוג לרמת גירוי של סף אורגזמה מלווה בפעילות של המערכת הפאראסימפתטית הגורמת לזרימה מוגברת של דם לאברי המין והגברת הפעילות של ההמערכת ההורמונלית שגורמת לעוררות התשוקה המינית. בזמן המנוחה לחץ הדם באברי המין וההורמונים אינם מספיקים לרדת לרמתם המקורית וחזרה על התהליך שוב עד לרמת גרוי של סף אורגזמה גורמת למערכות אלו לפעול מחדש. גירוי מיני מתמשך מסוג זה יכול להעלות את העוררות המינית מעבר למה שקורה בזמן אורגזמה ליניארית וכאשר מחליטים לעבור את הסף ולהגיע לאורגזמה היא ארוכה ועוצמתית יותר. אצל חלק מהאנשים תחושות אלו אינן נעימות ולכן כאשר פעילות זו נעשית בין בני זוג חשוב לברר מראש אם השותף מוכן להתנסות שכזו.

BDSM
----

בעולם ה-BDSM, אדג'ינג משמש כשיטה לשלוט ולהעניש את הכנוע. גירוי מיני ממושך לרוב מלווה ברצון של הכנוע להגיע לפורקן אך מאחר שהשולט/ת קובע את מספר סבבי הגירוי לפני שיאפשר לכנוע להגיע לאורגזמה הדבר יוצר אצלו תסכול מיני הולך וגובר. שיטת ענישה נוספת היא טיזינג ומניעה (אנ') כאשר השולט/ת מבצע אדג'ינג אך אינו מאפשר לכנוע להגיע לאורגזמה בסוף הסשן.

ראו גם
------

* כאב ביצים
* אורגזמה בכפייה (BDSM)

הערות שוליים
------------

1. 1 2  Everything you need to know about edging
2. ↑  Premature ejaculation - current concepts in the management: A narrative review
3. ↑  טל רומן ואיתי שבו, טנטרה למתחילים: להחזיק יותר זמן במעשה האהבה, באתר ynet, 15 באוגוסט 2021
4. ↑  מערכת ערוץ הגברים, ‏אתה חייב לנסות: השיטה שתהפוך אותך למלך במיטה, באתר ‏מאקו‏, 18 באוקטובר 2016
**שריר המנטליס** הוא שריר שלד (אנ') בשפה התחתונה שממוקם בקצה הסנטר. הוא יוצא מהלסת התחתונה וחודר לתוך הרקמה הרכה של הסנטר.

מבנה
----

שריר המנטליס יוצא מהבליטה המנטלית (אנ') בלסת התחתונה ליד קו האמצע. הוא חודר לרקמה הרכה (אנ') ולעור הסנטר.

בשילוב עם שריר הפה החוגי (בשפה העליונה), שריר המנטליס מאפשר לשפתיים לנוע. מבחינה חיצונית, התכווצות שריר המנטליס גורמת לקמטים וגומות בעור הסנטר, בעיקר בהבעות של ספק או אי נחת.

ניתן בדוק את תקינות שריר המנטליס באמצעות אולטרסאונד.

### ג'ניוספאזם

ג'ניוספאזם (אנ') היא הפרעת תנועה גנטית של שריר המנטליס. ההפרעה כרוכה בהתכווצות חוזרת ונשנית של השריר, בפרקים שנמשכים בין שניות לשעות. ניתן להשתמש בתרופות מסוימות לטיפול בו, כגון הלופרידול ובנזודיאזפינים. הזרקת רעלן הבוטולינום (שמשתק לצמיתות את השריר) יעילה יותר.

### קוסמטיקה

כדי להפחית קמטים בעור הסנטר, משתקים את שריר המנטליס חלקית באמצעות רעלן הבוטולינום למטרות קוסמטיות.

* משטח חיצוני של הלסת התחתונה. שריר המנטליס מסומן על ידי העיגול האדום משמאל.משטח חיצוני של הלסת התחתונה. שריר המנטליס מסומן על ידי העיגול האדום משמאל.
* שריר המנטליס (אדום).שריר המנטליס (אדום).
* פעולת שריר המנטליס.פעולת שריר המנטליס.

קישורים חיצוניים
----------------

ויקישיתוף מדיה וקבצים בנושא **שריר המנטליס** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* TA98: A04.1.03.037

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**איגוד התעשיות האלקטרוניות** (באנגלית The **Electronic Industries Alliance**, בראשי תיבות: **EIA**) היה ארגון שנוסד בשנת 1924 ואוגד כברית תעשיות האלקטרוניקה בארצות הברית ומקום מטהו היה במחוז ארלינגטון, וירג'יניה. חברי הברית פיתחו סטנדרטים כדי להבטיח שהציוד של יצרנים שונים יהיה תואם וניתן להחלפה.

מכון התקנים האמריקני שיתף את הארגון בקביעת תקנים בנושאי רכיבים אלקטרוניים, מוצרי אלקטרוניקה, תקשורת מחשבים ואבטחת רשתות מחשבים (אנ'). 

ה־EIA פרסם תקנים בנושאי החיבורים הפיזיים שבין מחשבים אישיים והתקנים חיצוניים (מדפסות, מודמים, ושאר רכיבי הציוד של תקשורת הנתונים). בין התקנים; RS-170,‏ EIA-708 וכן תקנים לתקשורת טורית, בהם EIA-422, RS-449, EIA-485, RS-232d.

היסטוריה
--------

מחבר SCART על RCA Dimensia עם טקסט EIA
מדריך קוד צבע אלקטרוני (אנ') נגד RMA, בערך 1945–1955
בשנת 1924 הקימו 50 יצרני רדיו בשיקגו קבוצת סחר בשם "איגוד יצרני הרדיו". ארגון זה נועד לשלוט ברישוי המספר הגדול של פטנטים לרדיו, כך שלכל חבר תהיה גישה לכל הפטנטים הרלוונטיים הנחוצים לבניית משדרי רדיו, אנטנות ומקלטים. עם הזמן, טכנולוגיות אלקטרוניות חדשות הביאו חברים חדשים, חברים שאינם יצרנים ושינויים בשמות.

שמות בסדר כרונולוגי:

* 1924 - איגוד יצרני הרדיו
* 1924 - התאחדות יצרני הרדיו (RMA)
* 1950 - התאחדות יצרני הטלוויזיה ברדיו (RTMA)
* 1953 - התאחדות יצרני הטלוויזיה של רדיו אלקטרוניקה (RETMA)
* 1957 - איגוד התעשיות האלקטרוניות (EIA)
* 1997 - ברית התעשיות האלקטרוניות (EIA)

התפרקות
-------

בשנת 2007 הודיע האיגוד שהוא יתפרק לחטיבותיו השונות, והחל מ־11 בפברואר 2011 הוא חדל להתקיים.
ה־EIA חילק את פעילותו לענפים הבאים:

* TIA - התאחדות תעשיית הטלקומוניקציה (אנ').
* ECA - איגוד המרכיבים האלקטרוניים. ה־ECA התמזג עם האיגוד הלאומי של מפיצי התקנים אלקטרוניים (NEDA) (אנ') בשנת 2011 והקימה את איגוד תעשיית הרכיבים האלקטרוניים (ECIA).
* JEDEC - איגוד הטכנולוגיה של אלקטרוניקה במצב מוצק JEDEC (אנ')
* GEIA - האגודה הממשלתית לאלקטרוניקה וטכנולוגיית מידע. נכון לשנת 2021, חלק מ־TechAmerica (אנ')
* CEA - איגוד מוצרי האלקטרוניקה לצרכנים, לשעבר (2015-1999). CTA - איגוד מוצרי הטכנולוגיה לצרכנים (אנ'),

ארגון שיתוף הפעולה לתקנים גלובליים (GSC) (אנ') המאגד 12 ארגוני תקינה בינלאומיים, שנוסד בשנת 1990 בארצות הברית, ממשיך את דרכו.

קישורים חיצוניים
----------------

* The JEDEC history page, including EIA history
* The Electronic Industries Alliance

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007318854505171
* GND: 1090581246
* ISNI: 0000 0000 9596 2552
* LCCN: no98124125
* SUDOC: 152531734
* VIAF: 141636650
* WorldCat: lccn-no98124125

 |
**קבוצת MGS** עוסקת ביבוא, שיווק והפצה של מותגי ספורט ואופנת ספורט. החברה הוקמה על ידי גדעון מוליוב בשנת 1986. החברה מחזיקה ברשת חנויות הספורט מגה ספורט וברשת אליטל, מייבאת ומשווקת לישראל 30 מותגי ספורט, ביניהם דיאדורה, ריבוק ואנדר ארמור. כמו כן מפעילה החברה שבעה אתרי סחר אלקטרוני.

היסטוריה
--------

בסוף שנות השבעים החל מוליוב למכור בגדים בשוק הבדואי בבאר שבע ובשווקים ברמלה ולוד. בשנת 1983 הקים בבאר שבע את החנות "אלוף הספורט", שבהמשך הפכה לרשת חנויות ולחנות מקוונת.

בשנת 1994 קיבל מוליוב את הזיכיון לייבוא נעלי קונברס ובשנת 2005 החל לייבא גם את קולקציית ההלבשה של המותג. בשנת 2021 עבר הזיכיון על המותג לידי קבוצת ריטיילורס.

בשנת 2003 הקימה חברת אדידס את חברת אדידס ישראל בשותפות עם מוליוב. לאחר 5 שנים רכשה אדידס העולמית 51% מהחברה. בהמשך הגדילה את אחזקותיה עד ל-85% ממניות החברה בבעוד ה-15% הנותרים בבעלות הקבוצה. כמנכ"ל החברה מונה שלום מוליוב, אחיו של גדעון, ששימש בתפקיד במשך 18 שנים עד לפרישתו.

בפברואר 2008 רכשה החברה את רשת מגה ספורט מידי חברת פישמן רשתות תמורת 21 מיליון שקלים. בשנת 2016 הקימה הרשת אתר מכירות מקוונות. נכון לשנת 2023 מחזיקה הרשת 79 סניפים.

בשנת 2019 הקימה אלה מוליוב, בתו של גדעון, את האתר One Project. האתר הוקם בשיתוף קבוצת עזריאלי מתוך מטרה להתחרות באתר Terminal X של קבוצת פוקס-ויזל. ביולי 2021 יצאה עזריאלי מהשותפות. בשנת 2022 קיבלו את הזיכיון למותג Forever 21 בישראל.

לקראת סוף שנת 2021 קיבלה החברה את הזיכיון להפעלת רשת החנויות JD Sports בישראל.

בשנת 2022 בחן מוליוב את האפשרות להנפיק את החברת בשווי של מיליארד שקל, אך בהמשך הקפיאה את התוכניות לאחר שהתברר שתתקשה לקבל את המחיר המבוקש.

הערות שוליים
------------

1. ↑  אורנה יפת, המותג קונברס צפוי לעבור ממשפחת מוליוב לחברת ריטיילורס, באתר כלכליסט, 5 בספטמבר 2021
2. ↑  גיל קליאן, מנכ"ל אדידס ישראל: "צביה לבייב אמרה לי שאנחנו לא מותג נחשק", באתר כלכליסט, 14 בינואר 2014
3. ↑  שירה ספיר, ‏"הפרויקט הגדול שעבדתי עליו בחיי": מנכ"ל אדידס ישראל מסביר איך דיזנגוף סנטר יעזור לו לנצח את נייקי, באתר גלובס, 2 באוגוסט 2023
4. ↑  שני מוזס, ‏אחרי 18 שנה: שלום מוליוב עוזב את הניהול של אדידס ישראל, באתר גלובס, 10 בפברואר 2021
5. ↑  גולן חזני וגלי ברגר, אושרה רכישת מגה ספורט ע"י משפחת מוליוב, באתר ynet, 26 בפברואר 2008
6. ↑  מיכל רז-חיימוביץ', ‏יריית פתיחה: מגה ספורט משיקה אתר מכירות אונליין, באתר גלובס, 18 באוגוסט 2016
7. ↑  אתר למנויים בלבד עדי דברת, עזריאלי מגדילה את ההימור על האונליין: תפעיל אתר אופנה שיתחרה בטרמינל X, באתר TheMarker‏, 2 באוגוסט 2020
8. ↑  אורנה יפת, ראיון"אנחנו לא מאמינים ביבוא מקביל. לא נעקוף ספק כדי לקנות בזול", באתר כלכליסט, 25 בדצמבר 2022
9. ↑  אורנה יפת, צפוף בקניונים: רשת JD ספורט תפתח 50 חנויות, באתר כלכליסט, 24 בנובמבר 2021
10. ↑  אתר למנויים בלבד מיכאל רוכוורגר, מגה ספורט בדרך לבורסה: מוליוב מקדם את הנפקת MGS בשווי של מיליארד שקל, באתר TheMarker‏, 9 בפברואר 2022
11. ↑  אורנה יפת, בלעדימגה ספורט מקפיאה את תוכניות ההנפקה, באתר כלכליסט, 31 במאי 2022
**פלקודוס** (שם מדעי: ***Placodus***) הוא סוג של זוחל ימי נכחד מקבוצת הזאורופטריגיים שחי במימי הטריאס לפני 235–245 מיליון שנה. מאובני היצור התגלו במרכז אירופה (בגרמניה, פולין, צרפת והולנד) ובסין.

היצור הגיע לאורך 2 מטרים, והיה בעל מבנה כבד עם צוואר קצר וגולגולת חזקה בעלת שיני איזמל חזקות שנועדו לאחוז ולעקור דברים קשיחים ומאחוריהם שיניים שטוחות ורחבות שעזרו למעוך אותו. גופם לא הותאם במלואו לחיים בים, והיו להם גפיים של יצורי יבשה. במים הם נעו בעזרת הזנב הארוך וייתכן שהוא חי בדומה ללוטרת הים המודרנית.

ליצור זה היו חוליות רבות, עצמות כבדות ודחוסות ושורת עצמות לאורך עמוד השדרה. מבנה זה עזר ליצור הן בהתגוננות מטורפים והן בהיצמדות לקרקעית הים, שם הוא חיפש צדפות, סרטנים ויצורים דומים עם קונכיות שהוא ריסק בלסתותיו.

ביבשה היצור היה איטי בגלל מבנהו הכבד, כך שרוב זמנו הוא היה במים ואולי עלה לחופים להתחמם או לנוח.

קישורים חיצוניים
----------------

ויקישיתוף מדיה וקבצים בנושא **פלקודוס** בוויקישיתוף
* פלקודוס, באתר GBIF (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4412281-0

 |
**טייריק ג'ונס** (באנגלית: **Tyrique Jones**; נולד ב-3 במאי 1997) הוא כדורסלן אמריקאי, המשחק בעמדת הפאוור פורוורד והסנטר בטורק טלקום.

קריירת תיכונים ומכללות
----------------------

בתחילת דרכו שיחק ג'ונס פוטבול, אך בזמן שלמד בבית הספר התיכון בלומפילד הוא החל להתמקד בכדורסל. בעונתו הראשונה, הוא העמיד ממוצעים של 10.6 נקודות, 8.4 ריבאונדים ו-3.1 חסימות למשחק, הוביל את קבוצתו לחצי גמר הליגה ונבחר לחמישיית הרוקי של העונה. ג'ונס שיחק באיגוד האתלטים החובבים שבניו יורק. בעונתו האחרונה, עבר ג'ונס לאקדמיית ורמונט, שם העמיד ממוצעים של 13.2 נקודות ו-7.6 ריבאונדים למשחק. הוא הוביל את האקדמיה לגמר המחוז ונבחר לקבוצה השנייה של הליגה. ג'ונס שיחק עונה לתארים מתקדמים, כשהוא מעמיד ממוצעים של 19.8 נקודות, 9.7 ריבאונדים, 2.2 חסימות, 1.5 חטיפות ו-1.7 אסיסטים למשחק. הוא הוביל את האקדמיה לאליפות הראשונה שלה אי פעם ונבחר לקבוצה הראשונה של הליגה.

ג'ונס דורג בארבעה כוכבים על יכולתו בתיכונים על פי ESPN. ב-29 ביוני 2015, התחייב ג'ונס לשחק באוניברסיטת זייביאר.

בעונתו הראשונה, פתח ג'ונס בארבעה משחקים במהלך טורניר אליפות המכללות, שם הוביל את מכללתו עד לשמינית הגמר. הוא העמיד ממוצעים של 4.1 נקודות ו-3.2 ריבאונדים בממוצע למשחק. במהלך עונתו השנייה, ג'ונס סבל מכאב ברגליים ובנוסף הוא החמיץ שני משחקים בעקבות פציעה בכתף. ג'ונס העמיד ממוצעים של 7 נקודות ו-4.5 ריבאונדים למשחק. על מנת לשפר את יכולתו, ג'ונס הקפיד לעשות דיאטה וללכת לחדר הכושר. מאמנו במכללה כריס מאק שיבח את מקצוענותו וכינה אותו כאחד השחקנים האהובים עליו.

ב-10 בנובמבר 2018, קלע ג'ונס 19 נקודות והוריד שיא קריירה של 20 ריבאונדים בניצחון 85–91 על אוניברסיטת אוונסוויל. ג'ונס קלע שיא קריירה של 22 נקודות יחד עם 11 ריבאונדים בהפסד 76–78 בהארכה לאוניברסיטת טקסס באוסטין בסיבוב השני של הפלייאוף, אך החמיץ צעד וחצי בסיום אשר היה יכול להשוות את התוצאה. בעונתו השלישית העמיד ג'ונס ממוצעים של 11.3 נקודות ו-7.7 ריבאונדים למשחק. בתום העונה העמיד ג'ונס את עצמו לדראפט ה-NBA ‏2019, אך בסופו של דבר החליט להסיר את מועמדותו וחזר לזיביאר. ב-22 בנובמבר 2019, רשם ג'ונס סטטיסטיקה של 17 נקודות ו-11 ריבאונדים בניצחון 74–75 על אוניברסיטת קונטיקט, שם חסם את הזריקה האחרונה במשחק אשר יכלה לנצח את המשחק לקבוצה היריבה. במשחק המכללות האחרון שלו ב-12 במרץ 2020, הוא השווה את שיא הקריירה שלו עם 22 נקודות בהפסד 67–71 לאוניברסיטת דפול. בעונתו האחרונה, ג'ונס העמיד ממוצעים של 14 נקודות, 11 ריבאונדים, 1.1 חטיפות וחסימה אחת למשחק. בתום העונה נבחר ג'ונס לקבוצה השנייה של המזרח.

קריירה מקצועית
--------------

ב-21 בדצמבר 2020, לאחר שלא נבחר בדראפט ה-NBA, חתם ג'ונס בוונג'ו דונגבו פרומי מהליגה הקוריאנית.

ב-31 בדצמבר 2020, הוא חתם בהפועל תל אביב מהליגה הישראלית. ב-2021 שיחק בעונת הקיץ של ה-NBA בפיניקס סאנס. ב-21 באוגוסט 2021 חתם בקבוצת הכדורסל האיטלקית סקאבוליני פזארו. ב-23 ביולי 2022 חתם בקבוצת טורק טלקום הטורקית, ושנה אחר כך ב-24 ביוני 2023 חתם חוזה לשנתיים באנאדולו אפס.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  ארהל'ה ויסברג, טייריק ג'ונס חתם בהפועל תל אביב, חואקין שוכמן עובר להפועל אילת, באתר וואלה!, ‏30 בדצמבר 2020

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"טייריק ג'ונס"**.